કાશ્મીરમાં હવે નવસેસરથી ચૂંટણીઓ યોજાશે કે પહેલાં સર્જિકલ સ્ટ્રાઇક, યાને કે પાકિસ્તાન કબજા હેઠળના કાશ્મીરમાં આતંકવાદીઓના અડ્ડા ઉડાવી દેતું મર્યાદિત યુદ્ધ કરી દેશે, તે પણ હવે ચર્ચાનો વિષય બન્યો છે. આ ઉપરાંત રાજકીય સ્તરે અને વહીવટી સ્તરે કેન્દ્ર સરકારની શું રણનીતિ હોઈ શકે છે, તે પણ ટોચનાં વર્તુળોમાં ચર્ચાનો વિષય બન્યો છે. કાશ્મીરની સમસ્યાનો હલ લાવવામાં જમ્મુ-લડાખ અને કાશ્મીર એ ત્રણ પ્રદેશોને રાજ્યના દરજ્જાને બદલે જુદી-જુદી યુનિયન ટેરીટરીમાં પરિવર્તિત કરી શકાય કે કેમ? જેથી કરીને માત્ર ખીણ પ્રદેશનો નાનકડો વિસ્તાર કે જે સાચા અર્થમાં વધુ સમસ્યા સમાન છે, તેના પર અલગ રણનીતિ થકી ભવિષ્યમાં આગળ વધી સમસ્યાનો હલ લાવી શકાય. આ બધા પ્રશ્નોમાં ‘જો અને તો’ ભરપૂર છે.